*Nikto nemôže za to, s akou farbou pleti, s akým pôvodom sa narodí. Žiadna rasa ani farba pleti nie je lepšia alebo horšia.*

Medzinárodné spoločenstvo si každoročne pripomína 21. marec ako Medzinárodný deň boja proti rasovej diskriminácii. Organizácia spojených národov pri tejto príležitosti vyhlási každý rok špecifickú tému, ktorou sa snaží propagovať kultúru tolerancie a rovnosti. Tento rok si pripomíname nielen Medzinárodný deň odstránenia rasovej diskriminácie, ale aj 75. výročie Všeobecnej deklarácie ľudských práv, prelomového dokumentu, ktorý prijali všetky členské štáty OSN a ktorým sa zaručujú všetky ľudské práva pre všetkých bez akejkoľvek diskriminácie.

Vo Všeobecnej deklarácii ľudských práv sa uvádza, že boj proti rasizmu je právnou, politickou a morálnou povinnosťou. Všetci ľudia majú nárok na všetky ľudské práva, a to všade a po celý čas a bez akejkoľvek diskriminácie.

Všetky ľudské bytosti sa rodia slobodné a rovné, pokiaľ ide o ich dôstojnosť a práva. Rasová diskriminácia nemá v spoločnosti miesto a musíme zintenzívniť úsilie o jej úplné odstránenie.

Rasizmus je diskriminačná teória, ktorá hlása nerovnosť ľudských rás.

Jedna skupina sa cíti byť nadradená nad druhou, na základe farby kože, tvaru lebky, alebo iných biologických či kultúrnych znakov.

Táto teória slúžila v minulosti ako ideové východisko pre zločiny páchané počas II. svetovej vojny, aj ako ospravedlnenie zločinov páchaných na mnohých iných miestach.

Rasizmus sa prejavuje aj vo forme diskriminácie. Je to neopodstatnené upieranie práv, znevýhodňovanie niekoho pre určitú vlastnosť. Napríklad v čakárni u lekára, keď niekoho odmietnu ošetriť, alebo v autobuse, či v škole.

Medzi tvrdšie formy rasizmu patria fyzické útoky, násilie. Možno ste už počuli slovo „skíni“, skinheads“. Je to skupina, ktorá sa vyznačuje nepriateľstvom, násilím voči všetkým ľudom inej ako bielej rasy.

Rasizmus a všetky jeho prejavy patria medzi trestné činy.

Xenofóbia definujeme ako strach z cudzej a neznámej kultúry alebo z jej nositeľov – cudzincov, v kontexte tohto strachu môže dochádzať k nenávistnému a protiprávnemu konaniu.

**KDE HĽADAŤ POMOC:**

Linka detskej istoty - 116 111.

 „Ľudia proti rasizmu“, je organizácia ktorá pomáha obetiam rasizmu a iných foriem diskriminácie.

Rasizmus môžeš nahlásiť aj priamo na polícii.